Izvor: MORH

Vlada Srbije na današnjoj je sjednici odlučila da ministar obrane RH Damir Krstičević do daljnjega nije dobrodošao u Srbiju.

'Mjere reciprociteta Vlada Srbije donijela je kao odgovor na notu Ministarstva vanjskih i europskih poslova Republike Hrvatske o zabrani ulaska ministra obrane Republike Srbije Aleksandra Vulina u ovu državu', priopćeno je iz srbijanske Vlade.

'Vlada Srbije smatra da su ovakvi postupci Hrvatske suprotni duhu dobrosusjedske suradnje i poštovanju osnovnih europskih vrijednosti, u koje spada i sloboda kretanja ljudi', dodaju.

'Vlada Republike Srbije ostaje opredijeljena izgradnji dobrosusjedskih odnosa s Republikom Hrvatskom, uzdržavajući se od postupaka koji mogu doprinijeti narušavanju odnosa sa susjedima', navodi se u priopćenju.

'Također, Vlada Srbije ostaje posvećena održavanju mira i stabilnosti u regiji i poštovanju europskih načela i vrijednosti, u interesu svih građana Srbije i regije', zaključuju iz Vlade Srbije.

Izvor: Tanjug/Zoran Žestć

Podsjetimo, predsjednik Srbije Aleksandar Vučić je poručio u ponedjeljak da će službeni Beograd uzvratiti recipročnim mjerama na odluku hrvatskih vlasti da srbijanskog ministra obrane Aleksandra Vulina proglase nepoželjnom osobom, ocijenivši reagiranje hrvatske vlade kao 'ishitreno i nervozno'.

'Ta reakcija je bila ishitrena i nervozna i ne razumijem je, da budem iskren. Srbija će, kao suverena i nezavisna zemlja sasvim sigurno reagirati recipročnim mjerama. A kakvim mjerama, pretpostavljam da će odluku donijeti Vlada Srbije na svojoj sjednici u četvrtak', rekao je Vučić.